  Майя Бывальцева Удмуртилэн тӧроез Александр Бречалов элькунысь Информатизацияя но герӟетъя агентстволы выль кивалтӥсез юнматон сярысь пуктэтэз кинюртӥз. Кызьы веразы ивортодэтъя «Удмуртия» агентстволы улосвыл тӧролэн пресс-службаяз, 16-тӥ шуркынмонысен удысэтэн кивалтоз Тимур Меджитов, азьвыл со DIRECTUM (НПО «Компьютер») компаниын кивалтон ёзъёсын ужаз. Кызьы тодмо, 33 аресъем ӧнерчи киунь люкетэн быръёнэз ортчиз, йылпумъяназ Россиысь герӟетъя но калыке ивортодэт вӧлмытонъя министрен Николай Никифоровен пумиськиз. Агентстволэн кивалтӥсезлэн интыужаз Меджитов воштоз Михаил Фоминовез, кудӥз удысэтлэн кивалтӥсезлэн воштӥсезлэн интыужаз берытскоз. Ватсалом, Удмуртиысь кивалтэтлэн выль ёзсӧзнэтаз (2018-тӥ арын толшорысен) Агентство интые нош ик кылдоз Информатизацияя но герӟетъя министерство. ВАТСАН Меджитов Тимур Ришатович. Вордӥськиз Узбекистанысь Алмалык карын 24-тӥ инвожое 1984-тӥ арын.  2005-тӥ арын Ижкарысь техникая кун университетэз «Автомобиле- и тракторостроение» но «Переводчик в сфере профессиональной коммуникации» ӧнеръёсъя йылпумъяз.  2010-тӥ арын «Управление персоналом в подразделении» программая дышетонэз ортчиз.  2005-тӥ арын — «Компания «Гарант» огазеяськонын инженер; 2005–2011 аръёсы — ООО «ДИРЕКТУМ» огазеяськонын вузкаронъя менеджер; 2011-тӥ арын — ООО «ДИРЕКТУМ» огазеяськонын тӧрлык ёзэсъёсын ужан ӧръя кивалтӥсь; 2011–2015 аръёсы — ООО «ДИРЕКТУМ» огазеяськонын вузкаронъя группаен кивалтӥсь; 2015–2017 аръёсы — ООО «ДИРЕКТУМ» огазеяськонлэн кивалтӥсезлэн тӧрлык ёзэсъёсын ужан ӧръя воштӥсез. Тегъёс: Политика Ижкар Удмуртия кивалтэт Информатизацияяногеретъяагентство АлександрБречалов  